b'\n_START_ARTICLE_\nBla\xc5\xbe Tabaj\n_START_SECTION_\nSlu\xc5\xbebovanje, narodno in kulturno delo\n_START_PARAGRAPH_\nBil je sin znanega kroja\xc4\x8da Janeza Tabaja iz \xc5\xa0tandre\xc5\xbea \xc5\xa1t. 5 in Marije Golja. Imel je \xc5\xa1tiri brate, Andreja, Alojzija, Antona in Ivana ter sestri Marijo in Leopoldino in \xc5\xa1e tri brate in sestre, ki so zgodaj umrli. Andrej in Ivan sta bila duhovnika in profesorja verouka. Anton je bil pisar na sodi\xc5\xa1\xc4\x8du v Gorici, medtem ko Alojzij je bil trgovec in gostilni\xc4\x8dar v \xc5\xa0tandre\xc5\xbeu, na Velikem Dolu in v Trstu.\n_START_SECTION_\nOro\xc5\xbenik in ob\xc4\x8dinski obhodnik\n_START_PARAGRAPH_\nBla\xc5\xbe Tabaj je bil \xc5\xbeandarm oz. oro\xc5\xbenik. Leta 1898, ob 50-letnici kronanja cesarja Franca Jo\xc5\xbeefa I. Habsbur\xc5\xa1ko-Lotarin\xc5\xa1kega, je bil kot pripadnik oboro\xc5\xbeenih sil odlikovan z bronasto jubilejno medaljo "Signum memoriae". Od dne 26. marca 1905 je s sklepom ob\xc4\x8dinskega odbora postal tudi ob\xc4\x8dinski obhodnik v \xc5\xa0tandre\xc5\xbeu.\n_START_SECTION_\nPoklicni podvig\n_START_PARAGRAPH_\nV njegovi oro\xc5\xbeni\xc5\xa1ki karieri pomnimo leta 1901 aretacijo italijanskega zlo\xc4\x8dinca Andree Sgardellija, pripadnika "nevarne tatinske dru\xc5\xbebe", ki je prihajala na ropanje \xc4\x8dez italijansko mejo. O dogodku sta poro\xc4\x8dala \xc4\x8dasopisa Slovenec in Amerikanski Slovenec, ki so ga tiskali v Illinoisu v Zdru\xc5\xbeenih Dr\xc5\xbeavah Amerike.\n_START_SECTION_\nPrva svetovna vojna in povojno obdobje\n_START_PARAGRAPH_\nV prvi svetovni vojni je bil \xc4\x8drnovojnik in vodnik (\xc4\x8detovodja) na so\xc5\xa1ki fronti.  Njegova dru\xc5\xbeina (\xc5\xbeena Marija Angela Tabaj roj. Rijavec in otroci Jo\xc5\xbeefa, Amalija, Marija, Ivan in Andrej) je v tem obdobju bila v begunstvu v Bizoviku pri Ljubljani, da bi se zavarovala pred divjanjem italijanskih topov. Po prvi svetovni vojni rodna Gori\xc5\xa1ka je sodila pod Italijo. Zaradi obstreljevanja je doma\xc4\x8dija Bla\xc5\xbea Tabaja utrpela precej\xc5\xa1njo \xc5\xa1kodo, zato je Bla\xc5\xbe leta 1920 oddal okrajni sodniji v Gorici pro\xc5\xa1njo za povra\xc4\x8dilo vojne \xc5\xa1kode. Pro\xc5\xa1njo je izpolnil izklju\xc4\x8dno v slovenskem jeziku, kar je verjetno botrovalo k zelo nizki vsoti, ki jo je prejel. Italijanska dr\xc5\xbeava je prav kmalu pri\xc4\x8dela hudo preganjati oba njegova brata duhovnika, Andreja in Ivana. Brat Alojzij se je v tistih letih odlo\xc4\x8dil zapreti svoj gostinski obrat v Barkovljah pri Trstu, zaradi fa\xc5\xa1isti\xc4\x8dnega pritiska.\n_START_SECTION_\nSmrt\n_START_PARAGRAPH_\nBla\xc5\xbe Tabaj je leta 1928 umrl zaradi \xc4\x8dira na \xc5\xbeelodcu, zaradi katerega so ga tudi operirali v gori\xc5\xa1ki bolni\xc5\xa1nici.'